Pigu.lt

Pigu.lt (UAB „Pigu“) – didžiausia elektroninės komercijos bendrovė Baltijos šalyse, valdanti internetines parduotuves Lietuvoje, Latvijoje (220.lv) ir Estijoje (kaup24.ee). Nuo įmonės įkūrimo iki šių dienų elektroninei parduotuvei vadovauja generalinis direktorius Dainius Liulys.

Per mėnesį „Pigu.lt“ parduotuvę aplanko daugiau nei 3 mln. unikalių lankytojų, tai yra populiariausia elektroninė parduotuvė Lietuvoje. „Pigu.lt“ nuolatos bendradarbiauja su maždaug 500 prekybos partnerių iš Lietuvos ir užsienio. Asortimente siūlo daugiau kaip 350 tūkst. skirtingų prekių: kvepalai, kosmetika, žaislai ir prekės kūdikiams bei vaikams, baldai, interjero prekės,kompiuteriai, telefonai, buitinė technika,  televizoriai, grožio technika, sporto, laisvalaikio ir turizmo prekės, apranga ir avalynė,  santechnikos bei namų remonto prekės, virtuvės, buities ir apyvokos prekės, sodo prekės, prekės gyvūnams bei auto prekės. 

UAB „Pigu“ įstatinis kapitalas siekia 1,74 mln. Eur. 2015 m. pardavimo pajamos, palyginti su 2014 m., padidėjo 29 %: nuo 41,5 mln. Eur iki 53,4 mln. Eur. 2016 m. pardavimo pajamos sudarė 63,2 mln. Eur, ir palyginti su 2015 m. padidėjo 18%. 2017 m. UAB „Pigu“ pardavimo pajamos siekė 72,1 mln. Eur (14% augimas), o 2018 m. – 86,8 mln. Eur (20% augimas). 2019 m. pardavimo pajamos siekė 96,4 mln. Eur (18% augimas), grynieji nuostoliai siekė 18,000 Eur (47 kartų sumažėjimas).

Istorija 

UAB „Pigu“ Lietuvoje įkurta 2007 m. birželio mėnesį. Visuomenei internetinė parduotuvė „Pigu.lt“ pristatyta 2008 m.

2011 m., vystydama sėkmingą prekybos internetu veiklą, UAB „Pigu“ įsigijo ir vieną didžiausių ir seniausių interneto parduotuvių Latvijoje – „220.lv“.

2013 m. „Pigu“ grupė įsigijo kontrolinį Estijos elektronine prekyba užsiimančios įmonės „Dlb Trading OÜ“ akcijų paketą ir tapo internetinių parduotuvių „dlb.ee“ Estijoje (dabar – „kaup24.ee“) ir „dlb.fi“ Suomijoje valdytoja. 2014 m. „Pigu“ įsigijo moteriškų prekių internetinę parduotuvę valdančią UAB „Sau.lt“. 2012 m. UAB „Sau.lt“ pardavimo pajamos sudarė 4,12 mln. Lt. Prisijungdama šią įmonę „Pigu.lt“ sustiprino savo pozicijas kvepalų, kosmetikos, vaikų prekių ir rūbų srityse. 

2015 m. gegužę Pigu grupės kontrolinį akcijų paketą nupirko Lenkijos grupei MCI priklausančios bendrovės „Private Equity Managers“ („PEManagers Group“) kontroliuojamas fondas „MCI.TechVentures 1.0“.

2016 m. lapkričio mėnesį „Pigu“ atidarė 350 m² ploto parduotuvę Žvėryne, šalia 650 m² ploto savo sandėlio. Parduotuvėje parduodama 2500 skirtingų prekių. Šiuo metu bendrovė valdo parduotuves Vilniuje, Kaune, Klaipėdoje, Šiauliuose ir Panevėžyje.

2018 m. „Pigu“ susijungė su Lenkijos Lenkijos e. prekybos platforma „Morele“, kurią taip pat valdo MCI. Susijungusios bendrovės paskelbė, kad plėtos strateginę partnerystę, tačiau toliau veiks kaip atskiros įmonės. Tikimasi, jog grupė taps viena didžiausių elektroninės prekybos rinkoje Centrinėje ir Rytų Europoje, o jos metų apyvartą tikimasi padidinti nuo 300 mln. Eur iki 1 mlrd. Eur.

Apdovanojimai 
2009 m. informacinių technologijų žurnalas „Computer Bild Lietuva“ „Pigu.lt“ pripažino geriausia interneto parduotuve Lietuvoje. Šis apdovanojimas įmonei įteiktas ir 2010, 2011 ir 2012 m. 2013 m. „Pigu.lt“ gavo „Gazelės“ apdovanojimą.

2015, 2016, 2017 ir 2018 m. „Pigu“ buvo įtraukta į sparčiausiai regione augančių bendrovių sąrašą – „Deloitte Central Europe Technology Fast 50“.

Šaltiniai

Nuorodos 
 Oficiali svetainė

Elektroninės komercijos įmonės
Lietuvos įmonės